അസം ബോട്ടപകടം കാണാതായത് 50ലേറെ പേരെ, ഒരു മൃതദേഹം കണ്ടെത്തി ഗുവാഹതി: അസമില് ബ്രഹ്മപുത്ര നദിയില് യാത്രാബോട്ടുകള് കൂട്ടിയിടിച്ചുണ്ടായ അപകടത്തില് കണ്ടെത്താനുള്ളത് 50ലേറെ പേരെ. ദുരന്തനിവാരണ സേനയുടെ നേതൃത്വത്തില് രക്ഷാപ്രവര്ത്തനം തുടരുകയാണ്. ഒരു മൃതദേഹം കണ്ടെത്തി. അസമിലെ ജോര്ഹതില് ഇന്ന് വൈകീട്ടോടെയായിരുന്നു അപകടം. രണ്ട് ബോട്ടുകളിലുമായി 120ഓളം യാത്രക്കാരാണുണ്ടായിരുന്നത്.നിമാതി ഘട്ടില് നിന്ന് ബ്രഹ്മപുത്രയിലെ ദ്വീപായ മാജുലിയിലേക്ക് പോകുകയായിരുന്ന സ്വകാര്യ യാത്രാബോട്ടും എതിരെ വരികയായിരുന്ന ജലഗതാഗത വകുപ്പിന്റെ യാത്രാബോട്ടുമാണ് കൂട്ടിയിടിച്ചത്. അപകടത്തെ തുടര്ന്നുള്ള ദൃശ്യങ്ങള് പ്രചരിച്ചിരുന്നു. മുങ്ങുന്ന ബോട്ടില് നിന്ന് യാത്രക്കാര് നദിയിലേക്ക് ചാടുന്നത് ദൃശ്യങ്ങളില് കാണാം. ഒരു ബോട്ടില് ബൈക്കുകകളും കാറുകളും ഉണ്ടായിരുന്നതാണ് വിവരം. ഇവയും യാത്രക്കാരുടെ ലഗേജുകളും നദിയില് ഒഴുകിയതായി ദേശീയ മാധ്യമങ്ങള് റിപ്പോര്ട്ട് ചെയ്യുന്നു. പ്രധാനമന്ത്രി നരേന്ദ്ര മോദി, അസം മുഖ്യമന്ത്രി ഹിമാന്ത ബിശ്വ ശര്മ തുടങ്ങിയവര് അപകടത്തില് ദു:ഖം രേഖപ്പെടുത്തി.